Bowling: Nicholas Muscat jikser ir-rekord ta' Taħt is-16-il sena Nicholas Muscat, li għandu 15-il sena, irnexxielu jikser ir-rekord ta' Taħt is-16-il sena, meta lagħab serje ta' 740 fi tliet logħbiet. Is-serje ta' tliet logħbiet, li kienet ta' 238-267-235 u ntlagħbet waqt il-kampjonat nazzjonali, hija wkoll it-tielet l-ogħla serje ta' Taħt it-18-il sena. B'dan il-punteġġ, Muscat irreġistra wkoll lilu nnifsu bħala l-aħjar player tal-Ewwel Divizjoni tal-ġimgħa. Muscat issa għandu l-ogħla medja ta' 215 fil-Mapfre MSV Life DIV 1, fejn jinsab 'il fuq minn bowlers aktar rinomati. F'Gunju, Muscat u l-coach tiegħu Mark Spiteri, kienu tniżżlu wkoll fir-rekords nazzjonali fost l-aqwa 10 timijiet tad-doubles, meta t-team bl-isem ta' "Generation XYZ" lagħbu logħba ta' 536 (Spiteri 298 u Muscat 238) waqt iċ-Cisk Lager Doubles League, organizzati mill-Eden Super Bowl. Muscat huwa wieħed mill-atleti li ġew magħżula mil-Maltese Olympic Committee biex jibbenifika mill-Youth Athlete Support Scheme.